钦定古今图书集成/理学汇编/文学典/第112卷 > 黄朝相 > 袁景休
## 钦定古今图书集成/理学汇编/文学典/第112卷 > 黄朝相 > 袁景休

按《列朝诗集》，景休字孟逸，吴人。读经史，喜为歌诗，芒
鞋竹笠，遍游吴越山川，归而受一廛于吴市，以卖卜
终老。刘子威以海内文章自负，吴人推服之，无敢后。
景休每向人抉擿其字句钩棘，文义纰缪者，以为姗
笑。子威闻之大怒，诉之于郡尉，摄而笞之。尉数之曰：
“若敢复姗笑刘侍御文章耶？”景休仰而对曰：“民宁更
受笞数十，不能改口㳫舌，妄谀刘侍御也。”尉笑而遣
之。吴人用是益嗤子威。孟逸死，无子，夫妇寄棺于法
水寺之旁，上雨旁风暴露者十年。林若抚草疏告哀，
莫有应者。闽人林古度寓法水寺，吊而悲之，取一折
扇画两棺，贮败室中，极荒凉惨淡之状，而题诗其上
曰：“两柩荒荒墙翣存，雨淋日炙傍颓垣。君平善卜自
不料，伯道无儿谁与言。倘仗诗篇埋白骨，犹凭风雨
阅黄昏。何时墓上真行殡，千古山松共姓袁。”以扇授
僧牧庵，俾为募葬。新安程月樵见而慨然，出钱以庀
窀穸，乃得葬于袁氏祖山，而古度书其碣。景休为诗，
多口诵，不属草，其于吴门诗人多所嗤点，而独好林
若抚。今其遗诗二百馀首，皆若抚口授也。